Sagunt continua treballant en la candidatura a Patrimoni de la Humanitat amb un taller explicatiu i participatiu sobre el procés
10 de desembre 2021

![](/media/azpb0shf/c1_mini_m1_tallerpathum.jpg?width=850&height=566.9886363636364)

Este divendres s'ha desenvolupat en el Centre Cultural Mario Monreal un taller explicatiu sobre la situació actual de la candidatura de Sagunt a Patrimoni de la Humanitat sota el títol _Taller de Candidatura. Sagunt Patrimoni Mundial_, que ha comptat amb la participació de representants del teixit associatiu del municipi i ciutadania que, amb l'orientació de veus expertes, han pogut aportar les seues idees per a millorar el projecte.

L'alcalde de Sagunt, Darío Moreno, i el regidor i president del Consell Assessor de Patrimoni de la Humanitat de l'Ajuntament de Sagunt, Quico Fernández, han inaugurat l'activitat, a la qual han assistit també més regidors i regidores de la Corporació.

![](/media/rn5cxyza/c2_tallerpathum.jpg?width=378&height=252&mode=max)**«Entre tots i totes fem realment un projecte que ens millora com a ciutat, que millora l'autoestima que hem de tindre respecte a tot allò que som com a ciutat, que és moltíssim, i també ens diu quin és el camí a seguir cap al futur»**, ha indicat el primer edil durant la seua intervenció.

**«Per a nosaltres el patrimoni és, sens dubte, una oportunitat de trobada, consens i de futur que ens ha d'ajudar a posar en valor el nostre patrimoni, a la seua protecció i rehabilitació, i també com un element que té un valor de mercat en l'àmbit turístic, així com de desenvolupament i progrés en l'àmbit educatiu»**, ha manifestat per la seua part el president del Consell Assessor.

El Consistori ha obert este espai de reflexió amb la intenció que la ciutadania i les entitats socials participen en la proposta de candidatura que s'ha elaborat i orientar-la amb les aportacions de veus expertes. A més a més, s'ha pres nota de les conclusions i aportacions per a millorar el projecte amb estes idees.

**«Esta idea d'un taller col·laboratiu en el qual poder parlar, sempre de la mà de persones expertes, però també poder escoltar qualsevol persona que puga aportar en positiu per a este projecte ens semblava que era una gran idea»**, ha puntualitzat en eixe sentit Darío Moreno, mentre Quico Fernández ha destacat l'aportació durant el procés dels agents socials, la ciutadania i el teixit associatiu per tot **«allò que han sigut capaços de crear»** al llarg d'un **«camí cohesionat»**, com ha definit la marxa de la candidatura de Sagunt a Patrimoni Mundial de la UNESCO, un segell que segons ha recordat és **«un valor afegit»** per a les ciutats que obtenen este reconeixement.

Després dels discursos d'obertura, el coordinador de STOA, Jordi Padró, i el Doctor en Patrimoni Cultural per la Universitat de València, Ximo Revert, han presentat el document de la candidatura. El taller ha continuat amb les aportacions de les veus expertes _Reptes de la Candidatura de Sagunt_, en què han participat el catedràtic de Geografia Humana de la Universitat de Sevilla, Víctor Fernández, i la directora de Baketik Fundazioa, Maider Embull. Finalment, després d'estes intervencions, s'ha donat pas al torn del debat i conclusions.

Tant l'alcalde com el president del Consell Assessor han destacat alguns dels principals reclams de la candidatura com són el Forn Alt, el Castell o la Jueria i també la incorporació de Sagunt a algunes de les rutes i itineraris basats en el patrimoni més importants tant d'àmbit estatal com europeu: l'Itinerari dels Fenicis; el Camí d'Anníbal; la Ruta dels Ibers; la Ruta del Patrimoni Industrial; o la Xarxa de Jueries, entre altres exemples.

![](/media/dg3jj1ss/c3_tallerpathum.jpg?width=378&height=252&mode=max)Segons ha explicat Moreno, la candidatura del municipi a Patrimoni de la Humanitat **«és un projecte tan gran i que genera un consens social tan ampli que transcendeix les legislatures i va més enllà»**. En la seua opinió, es tracta d'**«un viatge col·lectiu»** que, com a ciutat, s'ha encetat i es deu continuar. **«Eixe viatge té un objectiu clar, que és la proposta de Sagunt com a Patrimoni Mundial de la UNESCO, però és importantíssim que al llarg del camí puguem avançar, i ho fem incrementant l'anàlisi i la investigació, ens professionalitzem i millorem el coneixement que tenim sobre el nostre patrimoni comú»**, ha subratllat el primer edil.

Quico Fernández ha desitjat en el seu torn de paraula que, entre tots, s'aconseguisca **«una candidatura que en el futur més immediat possible puga tindre una oportunitat per a prosperar»**.

Esta activitat ha sigut organitzada per l'Ajuntament de Sagunt i l'empresa STOA.

*   [](http://www.facebook.com/sharer.php?u=https://aytosagunto.es/va/actualitat/taller-sagunt-patrimoni-de-la-humanitat-2021-12-10/ "Facebook")
*   [](http://twitter.com/share?url=https://aytosagunto.es/va/actualitat/taller-sagunt-patrimoni-de-la-humanitat-2021-12-10/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/taller-sagunt-patrimoni-de-la-humanitat-2021-12-10/ "Linked In")
*   [](mailto:?body=https://aytosagunto.es/va/actualitat/taller-sagunt-patrimoni-de-la-humanitat-2021-12-10/)